CELEX: 62017TN0560
Language: el
Date: 2017-08-16 00:00:00
Title: Υπόθεση T-560/17: Προσφυγή της 16ης Αυγούστου 2017 — Fortischem κατά Κοινοβουλίου και Συμβουλίου

30.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 369/30
            
         Προσφυγή της 16ης Αυγούστου 2017 — Fortischem κατά Κοινοβουλίου και Συμβουλίου
   (Υπόθεση T-560/17)
   (2017/C 369/42)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Fortischem a.s. (Nováky, Σλοβακία) (εκπρόσωποι: C. Arhold, P. Hodál και M. Staroň, δικηγόροι)
   
      Καθών: Ευρωπαϊκό Κοινοβούλιο και Συμβούλιο της Ευρωπαϊκής Ένωσης
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει το στοιχείο δ’ του παραρτήματος III, μέρος I, του κανονισμού (ΕΕ) 2017/852 του Ευρωπαϊκού Κοινοβουλίου και του Συμβουλίου, της 17ης Μαΐου 2017, για τον υδράργυρο και για την κατάργηση του κανονισμού (ΕΚ) 1102/2008 (1)· και
            
         
               —
            
            
               να ορίσει ότι θα επιστραφούν στην προσφεύγουσα τα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα διατυπώνει τρεις λόγους ακυρώσεως.
   
               1.
            
            
               Με τον πρώτο λόγο ακυρώσεως προβάλλεται ότι η προσβαλλόμενη διάταξη πρέπει να ακυρωθεί επειδή παραβιάζει την αρχή της δικαιολογημένης εμπιστοσύνης, καθόσον στερεί από τους φορείς εκμεταλλεύσεως εγκαταστάσεων παραγωγής κυψελών υδραργύρου τη δυνατότητα να λάβουν παράταση για τη συμμόρφωση με τις βέλτιστες διαθέσιμες τεχνικές, αν πληρούνται οι προϋποθέσεις της οδηγίας 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρυπάνσεως).
            
         
               2.
            
            
               Με τον δεύτερο λόγο ακυρώσεως προβάλλεται ότι η προσβαλλόμενη διάταξη πρέπει να ακυρωθεί επειδή παραβιάζει την αρχή της αναλογικότητας, καθόσον (i) θέτει μια επιτακτική προθεσμία για τη σταδιακή κατάργηση της παραγωγής κυψελών υδραργύρου πολύ πριν από τη λήξη της προθεσμίας που προκύπτει από την ισχύουσα διεθνή ρύθμιση για τον υδράργυρο, χωρίς να προβλέπει τουλάχιστον τη δυνατότητα χορηγήσεως παρατάσεων/απαλλαγών σε συγκεκριμένες περιπτώσεις, (ii) προωθεί μια νομοθεσία η οποία δεν μπορεί να προσφέρει σημαντικά περιβαλλοντικά οφέλη στο ευρύ κοινό, ενώ παράλληλα συνεπάγεται σημαντικά μειονεκτήματα για τους φορείς εκμεταλλεύσεως, και (iii) αγνοεί την υπάρχουσα νομοθεσία, η οποία ήδη προβλέπει σαφείς κανόνες για τη σταδιακή κατάργηση και τις παρατάσεις/απαλλαγές και δεν προβλέπει η ίδια ρήτρες σχετικές με τις περιπτώσεις όπου υπάρχουν ιδιαίτερες δυσχέρειες.
            
         
               3.
            
            
               Με τον τρίτο λόγο ακυρώσεως προβάλλεται ότι η προσβαλλόμενη διάταξη πρέπει να ακυρωθεί επειδή θα ζημιώσει τις επιχειρηματικές δραστηριότητες της προσφεύγουσας σε βαθμό που ισοδυναμεί με προσβολή του θεμελιώδους δικαιώματος ιδιοκτησίας κατά τον Χάρτη των Θεμελιωδών Δικαιωμάτων της Ευρωπαϊκής Ένωσης, καθόσον είναι δυσανάλογη με τους σκοπούς της προσβαλλόμενης διατάξεως οι οποίοι μπορούν να επιτευχθούν με λιγότερο περιοριστικά μέτρα.
            
         
      (1)  Κανονισμός (ΕΕ) 2017/852 του Ευρωπαϊκού Κοινοβουλίου και του Συμβουλίου, της 17ης Μαΐου 2017, για τον υδράργυρο και για την κατάργηση του κανονισμού (ΕΚ) 1102/2008 (EE 2017, L 137, σ. 1).